36.   כתב הגנה - שלום בית
בבית-הדין הרבני האזורי

ב_________                                                                                                  תיק מס'_________
בעניין:

____________ ת"ז __________



על-ידי באי-כוחו עורך-דין  ________



ו/או עורך-דין ________________




מרח' _________  עיר _________




טל' __________  פקס' ________

"התובע"




נ ג ד




____________ ת"ז __________



על-ידי בא-כוחה עורך-דין _________



מרח' ________  עיר __________




טל' _________ פקס'  _________

"הנתבעת"

מהות התביעה: שלום בית.

כתב הגנה
הקדמה:

1.
הנתבעת תטען כי תביעת התובע נגדה הינה קנטרנית, טורדנית, חסרת כל עילה שבדין וככזו יש לדחותה על-הסף.

2.
עוד תטען הנתבעת כי תביעתו של הבעל נגדה בחוסר תום-לב יסודה וכל כולה נועדה אך לקנטר את הנתבעת ולהעליבה וכל הנטען בה מעמיד את התובע בדמותו של "הקוזק הנגזל" ולא מעבר לכך. 

3.
כבר כעת ייאמר כי העובדות הנטענות על-ידי התובע בתביעתו הינן מסולפות ו/או חלקיות ו/או חסרות וכו' באופן שהתובע בחר לספר לבית-הדין את אלה שנוח לו בהם ולא הביא הוא לבית-הדין את מלוא התמונה המלאה ולא בכדי. התובע ידע ויודע היטב כי עת יתבררו העובדות לאשורן בבית-הדין, וכאמור להלן, יצא הוא בבושת פנים אבל וחפוי ראש על שניסה לפגוע ו/או להוציא שם רע בבת ישראל טהורה ואוהבת.

4.
עוד ראוי לציין כי כתב התביעה המתוקן מטעם התובע ואשר הוגש לבית-הדין ב ________, באמצעות באי-כוחו, נועד לכאורה להחליף את כתב התביעה לגירושין אותו הגיש התובע בעצמו עוד ביום _________ ואשר נכתב בכתב-ידו של התובע. 

5.
עוד ראוי לציון כי עיון בכתב התביעה השני מטעם התובע מלמד כי זה נועד למנוע מאת הנתבעת מלקבל את כתובתה, וזאת לאור הערת בית-הדין לתובע בדיון הראשון שהתקיים בפניו, כי הנתבעת זכאית לכתובתה לנוכח האמור בכתב תביעתו היה ויעמוד על האמור בה ועל רצונו לגרשה.

6.
לא ברור כלל מניין שאב בא-כוח התובע את האפשרות להגשת תביעה לגירושין שני כנגד הנתבעת. התובע לא הגיש על כך כל בקשה לבית-הדין ואף לא קיבל את הסכמת בית-הדין להגשת כתב תביעה שני כאמור. בנסיבות אלה בלבד יש להתעלם לחלוטין מהוראות כתב התביעה השני אותו הגיש, כאמור, התובע כנגד הנתבעת. 

מענה לנטען בכתב התביעה:

חלק א' רקע:

7.
הנתבעת מודה בסעיף _________ לכתב התביעה. הנתבעת ותוסיף ותטען כי בכל הקשור אליה נישואיה לתובע היו מתוך אהבה רבה, ולאחר שהתובע אף הוא הרעיף עליה אהבה וחום תוך שהוא נצמד אליה ואל בני משפחתה כבן משפחה.

8.
הנתבעת מודה בסעיפים _________ לכתב התביעה.

9.
הנתבעת מנסה להאמין כי הנטען בסעיף __________ לכתב התביעה הינו נכון. לפחות כך קיוותה היא בתחילת הנישואין ביניהם. ברם, לאור המצב אליו הגיעו הצדדים נכון להיום הנתבעת מאמינה כי התובע נישא לה מתוך אינטרסים אישיים הגובלים באהבה אובססיבית לכסף ולא לה וכמפורט להלן. 

10.
הנתבעת מודה באמור בסעיף _________ לכתב התביעה באופן חלקי. הנתבעת אכן ביקרה בבית הוריה ביקורים סבירים לאחר הנישואין ואלה נעשו אף בעידודו של התובע. זאת ועוד אך טבעי הוא כי הנתבעת תבקר בבית הוריה ותיוועץ באמה לאחר הנישואין, אין בדבר זה כל פסול. ברם, רק לאחר שיחסי הנתבעת והתובע עלו על שירטון, לנוכח גחמותיו של התובע, החל התובע להעלות בפני הנתבעת טענות שונות לפיהן איננו רוצה כי תלך לבית הוריה באופן תדיר והחל להצר את צעדיה דבר שאך הוביל להחרפת היחסים ביניהם והקצנתם.


ויוער, כי עובר לנישואין ומיד לאחר הכרותם של הצדדים זה את זו, "שרץ" התובע בבית הורי הנתבעת ימים כלילות, והלך עמה ועם בני משפחתה לכל מקום כמעט, תוך שהוא אינו מפסיק לשבח ולהלל את הנתבעת ואת הוריה, על היחס החם והאוהב אותו מגלה משפחת הנתבעת כלפיה והיא כלפיהם. הדבר היה בעיני התובע כדבר חריג וטוב לאור היחס אותו קיבל הוא מבני משפחתו ואשר היה הפוך לחלוטין מיחסי הנתבעת ובני משפחתה.

11.
מוכחש הנטען בסעיף _________ לכתב התביעה מכל וכל. אכן הורי הנתבעת חשובים לה אך לא פחות מכך היה חשוב לה התובע ועודנו כך. ברם, התובע לאחר הנישואין שינה באופן חד-צדדי את עורו והתנהגותו והוא החל להתנהג עם הנתבעת כאילו הינה חפץ אישי שלו והחל להצר את צעדיה עד כדי מחנק ממש. כל הסברי הנתבעת לתובע לפיהן חשוב לה, ככלה חדשה וצעירה, הקשר החם עם בני משפחתה, וכי היא יודעת כי עם הגיל והזמן יעשו את שלהם כמו גם הבאת ילדים לעולם, כך שהמצב באופן טבעי ישתנה והם יהיו יחדיו מרבית הזמן כמו כל זוג אחר, נפלו על אוזניים ערלות לחלוטין והנתבע עמד בשלו.


ויודגש, כי הן התובע והן הנתבעת, מאז שנישאו, עבדו מידי יום ולא היו מגיעים יחדיו הביתה, כך שבימים בהם הנתבע היה מאחר לבוא הביתה, היתה זו סרה לבית הוריה וממתינה לשובו שם ויחדיו היו מגיעים הביתה. עדיין ולנוכח פרק הזמן בו היו הצדדים נישואין ניתן לראות את התנהגות הנתבעת כטבעית ומובנת, ולא ברור כלל על מה יצא קצפו של התובע, עד עצם היום הזה.


עוד יודגש, כי למרות האמור, הנתבעת קיבלה את הערותיו של התובע אשר כבר במהלך החודש הראשון לנישואי הצדדים ביקש הוא מאת הנתבעת שלא ילכו לבית הוריה בערבי שישי לאכול וכי ברצונו לאכול בביתם. הנתבעת נענתה לבקשותיו והיא החלה לבשל בביתם והצדדים אכלו אף בביתם. 


הנתבעת נהגה בימי _______ בהם לא אכלו בבית הוריה לקפוץ לבקר את הוריה ואחיה, לפרק זמן קצר. בקשות הנתבעת מאת התובע כי יצטרף אליה לביקור בבית הוריה כאמור, נתקלו בסירובו של התובע והנתבעת נאלצה ללכת לבדה. כאשר היתה הנתבעת שבה מביקורה בבית הוריה היה התובע נוהג להעליבה תוך שהוא מקנטר ומכנה אותה בשמות גנאי. דבר זה גרם לצער אדיר ועמוק לנתבעת ואט-אט החל יחסו המזלזל והעולב של התובע כלפיה לחלחל אצלה כסם אשר החל להרוס כל חלקה טובה של רצון להתפייס עם התובע. ברם, למרות האמור תמיד היתה זו הנתבעת אשר דאגה לפייס את התובע במילים רכות ואוהבות מתוך רצון שלא להעמיק חלילה את הקרע ביניהם אותו החל התובע ביודעין ובכוונה תחילה לבצע.


זאת ועוד, בעוד התובע היה מגביל את הנתבעת היתה זו מעודדת אותו ללכת ולבקר את אימו גם בלעדיה, לצאת לשייט עם חברים, להתאמן מספר פעמים בשבוע, לשחק כדורסל וכדור רגל. התובעת תמיד פרגנה לתובע ועודדה אותו לבצע פעילות זו ואף מעבר לכך מתוך תקווה שהתובע יבין ויפנים כי כל אחד מהם רשאי להעניק לעצמו זמן איכות.


התובע פירש את התנהגות הנתבעת הנ"ל כמי שרוצה להתרחק ממנו ו/או להרחיקו ממנה ולא היא. כל נסיונות הנתבעת להסביר לתובע כמה חשוב לה לבקר אצל הוריה, מחד, וכמה חשוב שהוא יבקר אצל אימו, מאידך, לא נכנסו לאוזניו ולליבו של התובע. התובע, כאמור, לאחר החתונה השתנה כליל והפך את הנתבעת כחפץ אישי בידו. 


יחסו והתנהגותו של התובע, כאמור, כלפי הנתבעת גרמו לה למחנק על-אף אהבתה אליו. ויודגש כי לולא אהבתה של הנתבעת לא היתה מגלה היא סובלנות כלפיו ולא היתה עושה נסיונות לשלום בית ופיוס עמו.

חלק ב': הנתבעת כמורדת 

12.
מוכחש הנטען בסעיף ________ לתביעה. יודגש כי ביתם המושכר של הצדדים היה בקרבת מקום ובמרחק הליכה מבית הורי הנתבעת, כך שהנתבעת ביקרה בבית הוריה אבל לא כל יום. הנתבעת כאישה עובדת היתה חוזרת, מידי בפעם בפעם, מאוחר לביתה אחרי יום העבודה ובימים אלה לא קפצה להוריה. וגם אם קפצה היא להוריה מה פסול בכך? הרי התובע ראה והכיר את הנתבעת ובני משפחתה עובר לנישואין ואף עודד קשר זה. התובע בעצמו נהנה לבוא לבית הוריה אשר העריכו וכיבדו אותו מאוד, לפיכך לא ברור על מה מלין הוא כעת. האין זה אך טבעי כי כלה חדשה וטריה תבקר בבית הוריה וגם אם נצא בהנחה כי הדבר אכן נעשה מידי יום ביומו אין בכך כל פסול. 


נהפוך הוא, היה מצופה מהתובע כי ינסה להבין לנפשה של אשתו הטריה, יטה לה אוזן קשבת וישמע את מועקותיה אם היו כאלה. ואם ביקורים בבית הוריה עשו אותה למאושרת, כי אז הרווח היה כולו שלו. בדיעבד נראה כי לאחר הנישואין החל התובע לקנא בקשר שבין הנתבעת להוריה דבר שמבחינתו הוביל להרס הנישואין של הצדדים עד כדי רצונו העז כיום להתגרש מהנתבעת תוך נישולה מזכויותיה.


חשוב להדגיש בנקודה זו כי, עובר לנישואי הצדדים התובע היה ער, ואף עודד את הקשר החם, האוהב, הדואג והמפרגן של הנתבעת ובני משפחתה ואף שיבח אותה על כך. הנתבעת ראתה בכך אות ואישור כי אף לאחר הנישואין ימשיך בעלה האהוב והטרי להתייחס אליה ואל הוריה ביחס חיובי ואוהד. השינוי שחל בתובע, כאמור, לאחר הנישואין היה כהפתעה ואכזבה גמורה עבור הנתבעת, לא למצב זה יחלה הנתבעת להגיע.

13.
מוכחש הנטען בסעיף __________ לתביעה מכל וכל. הנתבע, כאמור, לאחר הנישואין השתנה כליל והחל להצר את צעדיה של הנתבעת תוך שהוא הופך אותה לחפץ בידו. התובע החל לקנא באופן פנאטי ואובססיבי ביחסי הנתבעת עם בני משפחתה לאו דווקא עם אימה. כל הבנה לא היתה מצידו בעניין זה, ויחסו של התובע הלך ונעשה צונן כלפיה וכלפי הוריה ובני משפחתה.

14.
הנתבעת מודה באמור בסעיף _________ לכתב התביעה באופן חלקי. ויוער, כי הנטען בסעיף זה לכתב התביעה מהווה סתירה לאמור בסעיף __________ לכתב התביעה. אם התובע "גילה הבנה מלאה לביקוריה אצל הוריה" (סעיף ________) מדוע אם כן ביקש הוא ממנה להמעיט את הביקורים בבית הוריה (סעיף ________). ויודגש, הנתבעת הפחיתה מביקוריה עת ביקש זאת התובע. ברם, התנגדה היא לדרישתו כי עליה לנתק כליל את הקשר עם הוריה.


הנתבעת תטען, כי לא היה כל מקום מלכתחילה להגבילה בביקוריה אצל הוריה, אשר היו לסירוגין ואך טבעיים ולא חריגים כלל. היה זה התובע שגרם לוויכוחי הסרק בעניין זה תוך שהוא יורד לנשמתה של הנתבעת, עולב בה ופוגע חדשות לבקרים.


הנתבעת סברה כי התנהגותו זו של הנתבע תחלוף עם הזמן וכל נסיונותיה להרגיע, לפרגן וכו' לתובע לא צלחו בעניין זה והתובע נכנס לאמוק של קנאה אשר הובילה אותה להרוס בכך את חיי הנישואין של הצדדים.


כקורבן לכל גחמותיו תפס התובע את אם הנתבעת כקורבן לעלילתו. התובע החל להטיח בפני הנתבעת כמעט מידי יום ביומו כי אמה היא זו שעושה לה שטיפות מוח, היא שתלטנית כלפיה וכלפי אביה, פרימיטיבית הגרה בצריף וכו'. בהמשך חיי הנישואין שכלל התובע את יחסו כלפי הנתבעת ואמה, באומרו לנתבעת כי היא ואמה תכננו את נישואיה אליו, על-מנת להביא ממנו ילדים ולהשתלט על רכושו תוך מספר שנים ולעזבו. מניין שאב התובע תסריט זה, לתובע הפתרונים???

15.
הנתבעת מכחישה את הסיפה של סעיף _______ לכתב התביעה. הנתבעת תוסיף ותטען כי נהגה היא לבקר בבית אימו של התובע כמעט בכל פעם שהלך הוא לבקרה. אכן התובע היה נוהג לבקר בבית אימו אחת למספר שבועות. התובע היה אפאטי לקשרים עם אמו ולא הראה כי היא חשובה בעניו. כל נסיונות הנתבעת לדחוף את התובע ללכת תדיר ולבקר בבית הוריו לא צלחו.


מנגד אימו של התובע לא פרגנה לנתבעת הגם שזו עשתה הכל לאל ידה להתקרב ולתחבב עליה. הנתבעת רכשה לאימו של התובע מתנות אשר התקבלו בבוז על-ידי אמו מבלי שתגיד מילה ו/או חצי מילה טובה לנתבעת על מאמציה לרצותה. נהפוך הוא, אימו של התובע נהגה ללגלג, ביחד עם התובע, על בני משפחתה של הנתבעת במיוחד על אמה ודודיה. אמו של התובע היתה סוקרת כל התנהגות של הנתבעת ומעבירה ביקורת עליה. כמו גם להסתכל לה על הצלחת עת אכלה היא לראות מה היא אוכלת. הנתבעת קצה בכך שכל פעם שהיו מבקרים הם בבית אימו השיחות נסבו על כסף, כסף וכסף לרוב כמו גם על העברת ביקורת על בני משפחתה של הנתבעת כאמור. הדבר גרם לנתבעת באופן טבעי אי-נוחות אשר הובילה, לא אחת, למצב בו הנתבעת לא חפצה ללכת ולבקר במקום בו אך עולבים בה ומבקרים אותה ואת בני משפחתה על כל שעל וצעד חדשות לבקרים. 

16.
הנתבעת מודה בסעיף _________ לכתב התביעה. ברם, תוסיף ותטען כי הסכמתו של התובע לערוך את מרבית החגים בבית הוריה נבעה מן העובדה, כי בבית הוריה של הנתבעת הרגיש הנתבע יותר חום ואהבה אשר הופנו אליו על-ידי כל בני משפחתה, וזאת יותר מבית אימו אשר היה מנוכר כלפיו וכלפי הנתבעת בעיקר.

17.
מוכחש הנטען בסעיף ________ לתביעה מכל וכל. לא ברור כלל איזה טענה מטענות התובע בחלק _______ של כתב תביעתו יש בו לקבוע כי התובעת מורדת. בכל הכבוד לתובע אין בטענותיו האמורות בחלק זה כל טענת מרדות, אשר יש בה לפגוע בזכאות האישה לכתובתה, היה והתובע יעמוד על רצונו להתגרש. מן הסתם נטענו טענות אלה לאור הערת בית-הדין בדיון האחרון לפיה אם חפץ התובע לגרש את הנתבעת עליו לשלם את כתובתה. לא בכדי טען בית-הדין טענה זו, מחד, ולא בכדי מגיש התובע כתב תביעה מתוקן, מאידך, בכוונה לשלול מאת הנתבעת כתובתה.


ברי ונהיר לכל כי התובע לא הוכיח כל טענת מרדות של הנתבעת כלפיו. נהפוך הוא טענות הנתבעת בכתב הגנתה זה מוכיחות בעליל כי התובע רקם נגדה קנוניה לגרשה בכל מצב ובחוסר כל עד כמה שניתן, ובית-הדין יתבקש למנוע מצב זה.


כבר כעת ייאמר כי היה והתובע יעמוד על דעתו לגרשה כי אז הנתבעת תעמוד לקבל ממנו את מלוא כתובתה.

18.
מוכחש הנטען בסעיף ________ מכל וכל. הנתבעת לא מנעה מאת התובע תשמיש. הנתבעת כבת ישראל כשרה שמרה נידה ודאגה לטבול במקווה טהרה בעיתו ובזמנו. דבר זה לא מצא חן בעיני הנתבע אשר ביקש למנוע זאת ממנה כאשר נהג ללעוג לאמונתה הדתית לכנותה "צדיקה". הנתבעת לא הסכימה שלא לשמור נידה ושלא ללכת למקווה כדרישת התובע. היה ובית-הדין הנכבד יורה לה אחרת מוכנה היא לעשות כמצוותו.


טבעי הוא בנסיבות הנ"ל כי לצדדים עמדו מידי חודש כשבועיים ימים לקיום חיי אישות. ברם, לאור ריבוי המריבות בין הצדדים, הפגיעות הנפשיות של התובע בנתבעת, הלכו יחסי האישות והתרחקו הואיל ולא היה ביכולתה של הנתבעת, במצב התעמרות זה, לקיים עם התובע חיי אישות ואף התובע נמנע מלבקשם.


התובע אולי אינו יודע ו/או אולי שכח ו/או אולי לא למד, כי אישה מעצם טיבה וטבעה כל כולה רגש, ואם היחס אליה באופן תדיר הינו עולב ופוגעני סופה כי הרגש שבקרבה ילך ויבול, כמו אותו הפרח אשר איננו מקבל יחס והשקאה כפי שצריך. לפיכך מה לו לנתבע כי יקום וילין עתה על הנתבעת כאשר היה הוא רשלן ביחסו ובטיפולו בה??? 

19.
מוכחש הנטען בסעיף _________ לתביעה מכל וכל. על-אף העובדה, כי הנתבעת אשר נהגה לצאת מוקדם יותר מהתובע לעבודתה ולחזור מאוחר יותר ממנו לבית הצדדים בדרך-כלל, נהגה היא לסדר את הבית, לקפל כביסה, לבשל וכו' כאשר את הניקיון היסודי היתה עושה בימי שישי בהם לא עבדה כלל. התובע היה מסייע בידה ואך טבעי שיעשה כן. ברם, כל אימת שסייע בעבודות הבית וכו' היה דואג ליידע את הנתבעת על כך ולהעיר לה 100 הערות כל פעם. התובע נתן לנתבעת תחושה כי התחתן עם שיפחה וכי הוא אינו צריך לעשות דבר.


נסיונות הנתבעת להסביר לתובע כי בנסיבות חייהן המשותפים, כאשר שניהם עובדים ללא ילדים, ולאור העובדה כי התובע היה חוזר מוקדם יותר לבית הצדדים מעבודתו, כי אך טבעי הוא שהוא יעשה ויתרום לסידור וארגון הבית ואין בכך שום פסול או פחיתות כבוד, כפי שראה בכך התובע אשר היה נוהג להזכיר לנתבעת כי ביצוע מטלות הבית כולן הוא במסגרת תפקידה.

20.
מוכחש הנטען בסעיף _______ לתביעה. הנתבעת תטען כי עבודות הבית ומטלותיו באופן כללי רבצו על כתפה. התובע סייע מידי פעם. אכן התובע נשא בתשלומי החזקת הבית בו גרו. ויוער, כי הנתבעת אחרי החתונה עברה לגור עם התובע בדירה אותה שכר הוא עובר לנישואין ומן הסתם שילם הוא את הוצאות החזקתה כדבר טבעי.

21.
מוכחש הנטען בסעיפים ________ לכתב התביעה מכל וכל. התובע בוחר לספר לבית-הדין את גרסתו המסולפת והחסרה, תוך ברירתן של העובדות כפי שהתרחשו לאשורן. להלן גרסת הנתבעת לאירועים אלה כפי שאירעו בפועל:


א.
ביום העזיבה הגיעה הנתבעת לביקור בבית הוריה בשעה ____________ ואילו התובע הצטרף אליה בשעה _______. הצדדים ישבו בבית הוריה שעה קלה וכל אותה העת בו שהה בבית הוריה היה הוא בסבר פנים חמורות ורציניות. 


ב.
לאחר שיצאו הצדדים מבית הוריה של הנתבעת לביתם החל התובע לקנטר את הנתבעת ואמר לה שאמה לא אמרה לו שלום כאשר הוא הגיע לבית הוריה, דבר המוכחש לחלוטין. 

ג.
לנוכח טענתו הנ"ל, כלפי אמא של הנתבעת כאמור, התפרץ התובע כלפי הנתבעת והחל הוא לעלוב ולפגוע בה. התובע לא חסך את שבט לשונו ממנה ואמר לה כדברים האלה: "אמא שלך טיפשה, חסרת השכלה, שוטפת לך את המוח, שולטת באבא שלך וכו'." כלפי הנתבעת באופן אישי טען: "את ילדה קטנה, טיפשה וחסרת עצמאות, אמא שלך מחליטה עבורך, לכי תחזרי לצריף של ההורים שלך שאני הוצאתי אותך ממנו". כן היה טוען כלפיה: "את חיה על-חשבוני ועשיתי לך טובה שהתחתנתי איתך". כן אמר לה: "את צריכה להודות לי שהוצאתי אותך משם, בזכותי את עצמאית" וכיוצא בזה. 

ד.
לנוכח הפגיעות הנ"ל בה ובבני משפחתה ולאור העובדה כי התובע לא הפסיק כלל אלא אף הגדיל לעשות עת אחז בנתבעת בחוזקה בידיה וניער אותה. הנתבעת אשר הרגישה מאוימת תפסה פחד אמיתי מהתובע וחששה לגורלה ולמצבה הפיזי. 

ה.
מיד עת שחרר התובע את הנתבעת מהירה זו לאסוף מספר בגדים ועזבה את הבית בבהילות ובפחד אמים ממנו כשהיא רועדת ובוכיה הגיעה היא לבית הוריה, אליו נשלחה על-ידי התובע כאמור.

ו.
ויודגש כי במהלך כל הדרך אל בית הוריה לא חדל התובע להתקשר למכשיר הפלאפון של הנתבעת אשר כמובן לא ענתה לשיחותיו.

ז.
בשלב זה עת הגיעה הנתבעת לבית הוריה סיפרה היא בפעם הראשונה על מעלליו של התובע בה ועל מצוקותיה האישיות במחיצתו. עד כה שמרה הנתבעת בליבה את היחס הנ"ל. ברם, לנוכח הנסיבות לא היה מנוס מלשתף את הוריה על-מנת לקבל מהם סיוע ותמיכה במצב מביש זה, אשר יכול היה להסתיים באסון ממש.

ח.
בשעה ________ התקשר הוא לבית הוריה של הנתבעת ושוחח עם אבי הנתבעת. התובע דרש בתוקף ובטון מאיים כי הנתבעת תחזור לביתם. אביה של הנתבע הודיע לו כי השעה מאוחרת וכי הנתבעת תשוב למחרת לביתם. התובע לא הסתפק במענה זה ואיים כי יבוא לביתם. כל ניתוק טלפון מצד אביה של הנתבעת בפניו של התובע לא היה.

ט.
לאחר שיחה זו ובחלוף מספר דקות הגיע התובע לבית הוריה של הנתבעת ונותר שם עד לשעה _________, תוך שהוא מגדף את הוריה ואת אמה בעיקר, מאיים וכו'. שוב קילל התובע את אם הנתבע הטיח בה מילים קשות, צעק ועמד על דעתו כי הנתבעת תשוב עמו לביתם.

י.
הנתבעת אשר חששה מפניו של התובע הודיעה לו כי אין בכוונתה לשוב עד אשר יירגע התובע ויבין כי מעלליו בה וכלפיה וכלפי בני משפחתה יפסקו. הנתבעת אשר הרגישה מאוימת, פגועה ונעלבת לא יכולה היתה לשוב עמו לביתם במצב דברים זה.

יא.
הנתבעת נותרה ללון בבית הוריה מספר ימים נוספים ובכל אותם ימים היה התובע מתקשר אליה ומאיים עליה שאם לא תשוב יגיש נגדה תביעת גירושין לבית-הדין הרבני. הנתבעת בצר לה היתה אומרת לו עשה כרצונך. ויודגש, כי הנתבעת בכל מאודה קיוותה לשמוע מפיו של התובע אי אלו מילות חרטה, מילות פיוס וכו'. ברם, התובע לא הפנים כלל מה גרם יחסו העולב בה והמשיך לחזור על טענותיו כלפיה וכלפי בני משפחתה.

יב.
הנתבעת, כאמור, סרבה לשוב במצב דברים זה לבית הצדדים. ברם, לאחר שרבו פניותיו של הנתבע אליה ומתוך תקווה כי אולי יבוא רגע הפיוס הסכימה להיפגש עמו בטיילת הסמוכה לבית הצדדים ולא בבית הצדדים.

יג.
בשיחה זו לא רק שהתובע לא גילה רגשי חרטה על מעשיו, לא רק שלא פייסה אלא חזר הוא על טענותיו כלפיה תוך שהוא מטיח בפניה כי עזיבתה את הבית הינו לכשעצמו מעשה חמור. התובע התכחש לאמירותיו ומעשיו כלפי הנתבעת כאמור לעיל, ונראה היה לנתבעת כי אין עם מי לדבר.

יד.
למרות האמור, חזרה הנתבעת בסוף אותה שיחה לבית הצדדים ביום למחרת וזאת בניסיון נוסף מבחינתה להביא לשיפור מערכת היחסים בינה לבין התובע, תוך שהיא מוחלת על כבודה, מחד, וממליכה את התובע, מאידך. ברם, התובע פירש זאת כחולשה של הנתבעת, לא רק שלא השתנה אלה המשיך הוא להתעלל בה בייתר שאת, וחדל מללכת לבית הוריה. מיותר לציין באיזו עגמת נפש היתה הנתבעת מאז.

טו.
יודגש, כי לאור יחסו הנ"ל של התובע, לא הוריה ולא חברותיה, זכו לבקר בביתם המשותף אפילו לא פעם אחת.

טז.
עוד יודגש, כי התובע היה פונה אל הנתבעת ומבקש ממנה כי תבטיח לו שלא תעזוב את הבית שוב. הנתבעת הבטיחה כי לא תעשה כן אם התובע יחדל מיחסו המזלזל והמאיים כלפיה כאמור לעיל, והינה תקווה כי הוא ישתנה. ברם, מילים לחוד ומעשים לחוד.

יז.
הנתבעת ביקשה מאת התובע כי על-מנת לשפר את הזוגיות ביניהם ראוי ורצויי לפנות ליועץ נישואין. בעודה מחפשת יועץ נישואין דאג התובע להפתיע את הנתבעת.

יח.
באחד מימי ראשון, לאחר שהצדדים עברו שוב שבת "נעימה" כמצוות ידיעותיו של התובע וכאמור לעיל. התקשר התובע אל הנתבעת אשר היתה אז במקום עבודתה והודיע לה בקול קר "________, הגשתי נגדך תביעת גירושין בבית-הדין הרבני". הנתבעת קיבלה ידיעה זו בהלם דבר שגרם לה לחוסר יכולת לזוז כמה שניות. לאחר שהתעשתה אמרה היא לתובע "עשה כרצונך, כנראה שזה מה שצריך להיות".

יט.
למרות האמור, הנתבעת שבה לבית הצדדים תוך שהיא מקיימת את כל מטלותיה כאישה, מבשלת, מכבסת, תולה ומקפלת וגם גיישה לעת מצוא, שכן על-אף האמור קיימה הנתבעת עם התובע חיי אישות. הכל מתוך אמונה כי התנהגותה הטבעית תביא את התובע להכיר בטעותו כלפיה וכלפי בני משפחתה.

כ.
בחלוף כ_________ ימים, עת יצאה הנתבעת לשיעור נהיגה, קיבלה היא לידיה את כתב תביעתו לגירושין הראשון, אותו הגיש התובע בעצמו. מיותר לציין את ההלם והעלבון אותו חשה הנתבעת ברגעים אלו.

כא.
התובע, שהיה בבית הצדדים באותה עת, אמר לנתבעת כי "ניתן לבטל זאת" ואף כמעט התנצל בפניה. אולם, ככל שחלפו הימים התרגל התובע לרעיון כי כתב התביעה נמסר לנתבעת, לא עשה דבר לביטולו, נהפוך הוא התובע החל להשתמש בעובדה זו כבשוט מאיים כלפיה, תוך שכל פעם הוא מזכיר לה כי עשתה היא מעשה חמור ביותר עת עזבה היא את ביתם המשותף. מיותר לציין, כי התובע את עלילותיו, אמירותיו, גחמותיו ומעלליו שכח ולא הזכיר. התובע מבחינתו הינו כליל השלמות ואילו הנתבעת היא זו שחטאה כלפיו.

כב.
בתחושות אלה המשיכה הנתבעת לחיות עם התובע, ואף הלכה עמו ליועצת נישואין אצל הגב' _________. הצדדים ביקרו אצלה __________ מפגשים יחדיו, ואילו הנתבעת _________ פעמים לבד לאחר שעזבה את בית המגורים וכאמור להלן.

כג.
ויודגש, כי לאחר כל מפגש ומפגש היה התובע עושה לנתבעת את המוות, בלשון המעטה, התובע היה מטיח בה כי היא זו האשמה במצב אליו הגיעו, כי הכל בעטיה בעטיים של הוריה, ושוב היה חוזר על כל גחמותיו כאמור לעיל. התובע מעולם לא לקח כל אחריות למצב אליו הגיעו הצדדים, לא ניסה לשפר את עצמו, ועשה עצמו כליל השלמות. כראיה ניתן לראות בכתב תביעתו אשר כל כולו הכפשות נגד הנתבעת ואין בו אף מילה לגנאי כנגדו, הייתכן כי התובע כזה מושלם??? מן הסתם יווכח בית-הדין אחרת לאור האמור בכתב הגנה זה.

כד.
לאחר המפגש האחרון אצל היועצת ולקראת חג ________, סוכם בין הצדדים כי את החג הראשון יעשו אצל אימו של התובע. כמובן שבכל אותה תקופה ממשיך התובע להתווכח עם הנתבעת כבעבר, מבלי כל שינוי לטובה מצידו. באחד הוויכוחים שהיו בין הצדדים לפני החג אמר לה התובע "אל תשכחי היכן אנו עושים חג ראשון של _________". מילותיו של התובע הנ"ל נאמרו ונתפסו באוזני הנתבעת בקול מאיים כאילו "תראי מה מחכה לך בחג".

כה.
הנתבעת למודת ניסיון וסבל הרגישה פחד סמוי מהתובע והחליטה כי למלכודת הזו היא אינה מוכנה להיכנס שוב. הנתבעת הודיעה לתובע כי היא אינה מגיעה עמו לחגוג את חג הסוכות בבית אימו וכי כל אחד יעשה החג אצל בני משפחתו ושהוא מוזמן לחשוב היטב לאן הוא מוביל את חיי הנישואין שלהם. לנתבעת נמאס לחיות בפחד מתמיד ובהשפלות אין קץ.

כו.
לאחר החג חזרו הצדדים לביתם. הנתבעת ניסתה לשוחח עם התובע בצורה הגיונית על-מנת להפיק לקחים. התובע הבטיח לנסות להשתנות. ברם, כרגיל מילים לחוד ומעשים לחוד. הסצנות חזרו, האיומים, הקללות, ההשפלות וכו'.

כז.
בחול המועד היתה הנתבעת בחופש והתובע עבד. היחסים היו עכורים בין הצדדים. גם מתנה אותה קנתה הנתבעת לתובע לפייסו נתקבלה על ידו בבוז והוא זרק אותה בפניה באומרו לה "את מנסה לרכוש אותי באמצעות מתנות".

כח.
בערב חג ________ השני, שאלה הנתבעת את התובע היכן הם עושים את החג. התובע השיב לה כך: "היכן אנו עושים את החג?", "היכן אנו עושים את החג?", המשיך ואמר: "אני לא מבין למה את חוזרת לפה, שנינו יודעים איך שזה יגמר".

כט.
התובע בעצם גירש את התובעת מהבית ואמר לה "אין לך מה לעשות פה יותר". בנסיבות אלה ולאחר שכל נסיונותיה של הנתבעת לשלום בית עם התובע כשלו החליטה היא לעזוב את הבית שמא צעד זה יזעזע את התובע כבעבר ואולי יביא לשיפור. ברם, הנתבעת שוב נתבדתה.

22.
מוכחש האמור בסעיף _______ לכתב התביעה מכל וכל. מי שבעצם נהג תמיד לצרוח היה התובע. הנטען בסעיף זה הינו בבחינת "הפוסל במומו פוסל". דהיינו, כל המתואר בו היה למעשה התנהגות התובע כלפי הנתבעת. 


ויודגש, הנתבעת ניסתה לשוחח עם הנתבע בכל הצורות שבעולם על-מנת שיפנים את יחסו השלילי אליה. הנתבעת דיברה בשקט, בקול רך ומפייס, פעמים הרימה קול, ופעמים אף החרישה ולא ענתה וכו' אולם דבר לא עזר. מאומה לא ניכנס לאוזניו של התובע ונראה כי כל המילים עוברות לידו ואינן נוגעות לו.

23.
מוכחש האמור בסעיף _________ לתביעה. ראה גרסת הנתבעת בסעיף 21 לעיל בהתייחס לחג _________.

24.
מוכחש האמור בסעיף __________ לכתב התביעה. הדברים היו בדיוק ההיפך הגמור ושוב ייאמר לתובע "הפוסל במומו פוסל".

25.
מוכחש האמור בסעיף ________ לכתב התביעה מכל וכל. הנתבעת מפנה את בית-הדין לאמור בסעיף כ"ז, כ"ח ו-כ"ט לסעיף 21 לעיל. ברם, ראוי לשוב ולציין את סעיף 21(כח): בערב חג __________ השני, שאלה הנתבעת את התובע היכן הם עושים את החג. התובע השיב לה כך: "היכן אנו עושים את החג?", "היכן אנו עושים את החג?", המשיך ואמר: "אני לא מבין למה את חוזרת לפה, שנינו יודעים איך שזה יגמר".
26.
מוכחש הנטען בסעיף _______ בכתב התביעה מכל וכל. הנתבעת תוסיף ותטען כי לא היו דברים מעולם, והנטען מצוץ מפרי דמיונו הרחב של התובע בלבד. אמירות אלה אינן עולות בקנה אחד עם רצונותיה של הנתבעת לשקם היחסים ולהרגיע את התובע עד כמה שניתן לטובת שלום הבית המיוחל על ידה.


ויודגש, כי לאחר הדיון הראשון שהתקיים בפני בית-הדין הרבני. נעשו נסיונות של בני משפחתה של התובעת ודודיה, להביא לשלום ביניהם. נסיונות אלה לא צלחו והתובע סילקם מעל פניו וביקשם שלא יתערבו ובכך סתם את הגולל על נסיונות שלום בית כאמור.


על-אף האמור, ולאחר שנסיונות בני משפחתה לא צלחו כאמור, ניסתה אף הנתבעת בעצמה, בחג החנוכה, לפייס את התובע בתקווה כי נרגע. הנתבעת התקשרה לתובע ואמרה לו שיחשוב שוב על הקשר ביניהם ייתכן כי היא טעתה ואף הוא טעה וצריך להתקרב זה לזו. הנתבעת ביקשה להיפגש עמו ולשוחח. התובע ענה לנתבעת "אני החלטתי אם את רוצה להיפגש נעשה זאת במשרד עורך-דיני כדי לדון בגירושין".


בחלוף מספר ימים התקשר התובע לנתבעת וביקשה לסור למשרד עורך-דינו לחתום על הסכם גירושין. בשלב זה הודיעה לו הנתבעת כי הינו יכול ללכת לאן שהוא רוצה וכי היא לעורך-דינו אינה הולכת.


מספר ימים לאחר-מכן, קיבלה הנתבעת את כתב התביעה המתוקן אשר נערך ונחתם על-ידי בא-כוחו של התובע ואשר בהתייחס אליו מוגש כתב הגנה זה.

חלק ג': כריכת ענייני מזונות האישה והרכוש

27.
מוכחש הנטען בסעיף _________ לכתב התביעה. בכל הכבוד התובע לא הוכיח כל עילת גירושין מאת הנתבעת וכלפיה. והנתבעת סבורה כי יש לדחות תביעתו על-הסף. 

מזונות אישה:

28.
מוכחש האמור בסעיף _________ לכתב התביעה. הנתבעת שומרת על מלוא זכויותיה בעניין מזונותיה.

רכוש:

29.
א.
עובר לנישואי הצדדים, ועת היו הצדדים חברים וגמלה ההחלטה ביניהם להינשא, סרב התובע לקבוע מועד לנישואין, אלא רק לאחר שירכוש דירה בה יגורו יקבע המועד כאמור.


ב.
עובר לרכישת הדירה הוסכם בין הצדדים כי ישאו הם בהוצאות החתונה שווה בשווה. לאחר שנרכשה הדירה ונרשמה על-שמו של התובע בלבד, הודיע התובע לנתבעת והוריה כי לאור ההוצאה הכספית שנגרמה לו ברכישת הדירה בה אמורים לגור הצדדים לא ישא הוא במאומה בכל הקשור להוצאות החתונה והזמנת האורחים. התובע הציב לנתבעת עובדה לפיה כל ההוצאות יחולו עליה.


ג.
ממהלך זה, של התובע, הבינה הנתבעת והוריה כי בכוונת התובע לרשום מחצית מהזכויות בדירה. ואן לצורך זה הסכימו הם לשלם את כל הוצאות החתונה וכך עשו בפועל.


ד.
כיום, מנסה התובע ליהנות מכל העולמות ולבעוט במוסכמות. לקבל את כל הדירה לעצמו, מחד, ומאידך, להשית על הנתבעת והוריה את הוצאות החתונה מבחינת "הרצחת וגם ירשת".


ה.
הנתבעת זכאית בנסיבות אלה למחצית מהזכויות בדירה ועל בית-הדין לקבוע כאמור. 


ו.
לחילופין, על התובע יהיה להשיב לנתבעת מחצית מהוצאותיה לחתונה העומדים כיום על סך של ________ ש"ח בחלקו (מחצית מ_________ ש"ח).


ז.
הנתבעת זכאית למחצית מהמיטלטלין שבבית הצדדים החדש כמו גם למחצית סכום הבונוס אותו קיבל התובע בתקופת הנישואין של הצדדים.


ח.
הנתבעת זכאית לחלק בזכויותיו הפנסיוניות של התובע לתקופת נישואיהם על-פי דין.

30.
מוכחש הנטען בסעיף ________ לכתב התביעה. הנתבעת תטען כי לתובע אין כל עילת גירושין שבדין נגדה וכי הינה זכאית לכתובתה תוספותיה וכו' והיא שומרת בזאת על מלוא זכויותיה.

31.
לאור האמור מתבקש כב' בית-הדין לדחות את תביעת התובע על-הסף, מחד, ולחילופין, ליתן לנתבעת ולפסוק לה את מלוא זכויותיה, כאמור, תוך חיוב התובע בהוצאות המשפט ושכר-טרחת עורך-דין כדין.






_________________




__________, עורך-דין






בא-כוח הנתבעת

